CELEX: 32021D0740
Language: et
Date: 2021-05-04 00:00:00
Title: Komisjoni rakendusotsus (EL) 2021/740, 4. mai 2021, milles käsitletakse biotsiid isopropanoollahuse turul kättesaadavaks tegemist ja kasutamist võimaldava Ühendkuningriigi töötervishoiu ja tööohutuse ameti võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 3037 all) (Ainult ingliskeelne tekst on autentne)

6.5.2021   
               
               
                  ET
               
               
                  Euroopa Liidu Teataja
               
               
                  L 159/11
               
            
         KOMISJONI RAKENDUSOTSUS (EL) 2021/740,
         4. mai 2021,
         milles käsitletakse biotsiid isopropanoollahuse turul kättesaadavaks tegemist ja kasutamist võimaldava Ühendkuningriigi töötervishoiu ja tööohutuse ameti võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 3037 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku koostoimes Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artikliga 131,
         ning arvestades järgmist:
         
                     (1)
                  
                  
                     Ühendkuningriigi töötervishoiu ja tööohutuse amet (edaspidi „pädev asutus“) võttis 26. juunil 2020 kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada biotsiid isopropanoollahuse turul kättesaadavaks tegemist ja kasutamist kuni 23. detsembrini 2020 (edaspidi „meede“). Pädev asutus teavitas meetmest ja selle kasutusele võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik rahvatervise kaitsmiseks. Maailma Terviseorganisatsioon (WHO) teatas 11. märtsil 2020, et koroonaviiruse (COVID-19) puhangut võib pidada pandeemiaks. Ühendkuningriigi valitsus hindas ohtu Ühendkuningriigile suureks ja 23. märtsil 2020 jõustusid piiravad meetmed. WHO soovitab kasutada alkoholipõhiseid käte desinfektsioonivahendeid kui ennetavat meedet COVID-19 leviku tõkestamiseks alternatiivina käte pesemisele seebi ja veega.
                  
               
                     (3)
                  
                  
                     Isopropanoollahus sisaldab toimeainena propaan-2-ooli. Propaan-2-ooli kasutamine määruse (EL) nr 528/2012 V lisas määratletud tooteliiki 1 (inimeste hügieen) kuuluvates biotsiidides on heaks kiidetud.
                  
               
                     (4)
                  
                  
                     Alates COVID-19 pandeemiast on Ühendkuningriigis olnud käte desinfektsioonivahendite järele suur nõudlus, mis põhjustas nende toodete enneolematu tarnepuudujäägi. Enne meetme kasutusele võtmist oli Ühendkuningriigis määruse (EL) nr 528/2012 alusel antud luba mõnele üksikule käte desinfektsioonivahendile. Ühendkuningriigis on COVID-19 tõsine oht rahvatervisele ja täiendavad käte desinfektsioonivahendid on haiguse leviku ohjamiseks üliolulised.
                  
               
                     (5)
                  
                  
                     9. detsembril 2020 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotluse aluseks oli mure, et pärast 23. detsembrit 2020 võib COVID-19 ohustada rahvatervist ning täiendavate käte desinfektsioonivahendite turule lubamine on COVID-19 põhjustatud ohu ohjamiseks äärmiselt oluline.
                  
               
                     (6)
                  
                  
                     Nakatumise määr on Ühendkuningriigis suurenenud ja pädeva asutuse sõnul on oodata käte desinfektsioonivahendite nõudluse edasist suurenemist. Võttes arvesse nõudluse eeldatavat suurenemist, on vaja meetme kehtivusaega pikendada.
                  
               
                     (7)
                  
                  
                     Pädev asutus on kutsunud üles äriühinguid, kellele tehti pärast 11. märtsi 2020 käte desinfektsioonivahendite suhtes erandeid, taotlema tavapäraseid turustuslube niipea kui võimalik. Seni ei ole pädev asutus saanud ühtegi uut taotlust tavapärase turustusloa saamiseks.
                  
               
                     (8)
                  
                  
                     Kuna COVID-19 kujutab jätkuvalt ohtu rahvatervisele ja arvestades asjaolu, et seda ohtu ei saa Ühendkuningriigis piisavalt ohjata kui turul ei ole lubatud kasutada täiendavaid käte desinfektsioonivahendeid, on asjakohane lubada pädeval asutusel pikendada meetme kehtivusaega.
                  
               
                     (9)
                  
                  
                     Võttes arvesse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artiklis 126 osutatud üleminekuperioodi lõppu, tuleks käesolevat otsust kohaldada kuni 31. detsembrini 2020. Ühendkuningriigi suhtes seoses Põhja-Iirimaaga kohaldatakse liidu õigust siiski ka pärast üleminekuperioodi kooskõlas väljaastumislepingu Iirimaa ja Põhja-Iirimaa protokolli artikli 5 lõikega 4. Arvestades, et meede aegus 23. detsembril 2020, peaks käesolev otsus olema tagasiulatuva mõjuga.
                  
               
                     (10)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigi töötervishoiu ja tööohutuse amet võib pikendada meedet biotsiid isopropanoollahuse turul kättesaadavaks tegemiseks ja kasutamise lubamiseks kuni 31. detsembrini 2020.
            Ühendkuningriigi puhul seoses Põhja-Iirimaaga võib meetme kehtivust pikendada kuni 27. juunini 2022.
         
         
            Artikkel 2
            Käesolev otsus on adresseeritud Ühendkuningriigi töötervishoiu ja tööohutuse ametile.
            Seda kohaldatakse alates 24. detsembrist 2020.
         
         
            Brüssel, 4. mai 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.